দেশের প্রত্যেকটি সিনেমা হলে ছবি শুরু হওয়ার আগে জাতীয় সঙ্গীত বাজাতে হবে। সেই সময়ে, স্ক্রিনে দেখাতে হবে জাতীয় পতাকাও। খুব স্বাভাবিকভাবেই, সেই সময় সমস্ত দর্শককে দাঁড়িয়ে থাকতে হবে— ২০১৬ সালের ৩০ নভেম্বর, দেশের সর্বোচ্চ আদালত এমনই রায় দিয়েছিল জাতির উদ্দেশ্যে।
প্রথমে সর্বোচ্চ আদালতের রায় মেনে নিলেও, সুপ্রিম কোর্টকে এই রায় স্থগিত রাখার আর্জি জানিয়েছিল কেন্দ্র। এক সর্বভারতীয় সংবাদমাধ্যমের প্রতিবেদন অনুযায়ী, গত সোমবারই এই আর্জি পেশ করা হয়েছে কেন্দ্র সরকারের পক্ষ থেকে। 
কেন্দ্রের তরফ থেকে সর্বোচ্চ আদালতকে জানানো হয়েছে যে, সরকার একটি কমিটি তৈরি করবে যেখানে সংশ্লিষ্ট মন্ত্রকের বিভিন্ন নেতা-মন্ত্রীরা থাকবেন। সেই কমিটিই ঠিক করবে, সিনেমা হল বা এই ধরনের অন্যান্য স্থানে জাতীয় সঙ্গীত বাজানোর গাইডলাইন।
কেন্দ্রীয় সরকার আরও জানিয়েছে যে, ২০১৭ সালের ডিসেম্বর মাসে একটি কমিটি গঠন করা হয়েছে, যা এই মর্মে কাজ শুরু করে দিয়েছে।
আজ, মঙ্গলবার, সুপ্রিম কোর্টের প্রধান বিচারপতি দীপক মিশ্র-এর এই মামলার নিষ্পত্তি করার কথা ছিল। সংবাদসংস্থার খবর অনুয়ায়ী, সুপ্রিম কোর্ট জানিয়েছে যে, সিনেমা হলে জাতীয় সঙ্গীত বাজানো বাধ্যতামূলক নয়।